16.

Za článok 56 sa vkladajú tieto oddiely: „ODDIEL 14 Pomoc pre regionálne letiská Článok 56a Investičná pomoc pre regionálne letiská 1. Investičná pomoc pre letiská je zlučiteľná s vnútorným trhom v zmysle článku 107 ods. 3 zmluvy a je oslobodená od notifikačnej povinnosti podľa článku 108 ods. 3 zmluvy za predpokladu, že sú splnené podmienky stanovené v tomto článku a kapitole I. 2. Dotknutá investícia nesmie presahovať to, čo je na základe primeraných odhadov objemu cestujúcich nevyhnutné na splnenie strednodobého očakávaného objemu cestujúcich. 3. Letisko musí byť otvorené pre všetkých potenciálnych používateľov. V prípade fyzického obmedzenia kapacity sa prideľovanie uskutočňuje na základe vecných, objektívnych, transparentných a nediskriminačných kritérií. 4. Pomoc sa neposkytne letisku nachádzajúcemu sa vo vzdialenosti do 100 km alebo 60 minút jazdy autom, autobusom, vlakom alebo vysokorýchlostným vlakom od existujúceho letiska, z ktorého sa poskytujú pravidelné letecké dopravné služby v zmysle článku 2 ods. 16 nariadenia (ES) č. 1008/2008. 5. Pomoc sa neposkytuje letiskám s priemerným ročným objemom nad tri milióny cestujúcich počas dvoch finančných rokov predchádzajúcich roku, v ktorom je pomoc skutočne poskytnutá. Od pomoci sa nesmie očakávať, že na letisku povedie k zvýšeniu priemerného ročného objemu nad tri milióny cestujúcich v priebehu dvoch finančných rokov nasledujúcich po poskytnutí pomoci. 6. Táto pomoc sa neposkytuje letiskám s priemerným ročným objemom viac než 200 000 ton nákladu počas dvoch finančných rokov predchádzajúcich roku, v ktorom je pomoc skutočne poskytnutá. Neuplatňuje sa ani v prípade, že sa od pomoci očakáva, že na letisku povedie k zvýšeniu priemerného ročného objemu prepraveného nákladu nad 200 000 ton v priebehu dvoch finančných rokov nasledujúcich po poskytnutí pomoci. 7. Pomoc sa neposkytuje na premiestnenie existujúcich letísk alebo na vznik nového letiska prevádzkujúceho osobnú dopravu (vrátane prestavby existujúceho malého letiska na letisko prevádzkujúce osobnú dopravu). 8. Výška pomoci nesmie presiahnuť rozdiel medzi oprávnenými nákladmi a prevádzkovým ziskom investície. Prevádzkový zisk sa od oprávnených nákladov odpočíta ex ante na základe primeraných odhadov alebo prostredníctvom mechanizmu spätného vymáhania. 9. Oprávnené náklady sú náklady súvisiace s investíciami do letiskovej infraštruktúry vrátane nákladov na plánovanie. 10. Výška pomoci nesmie presiahnuť: a) 50 % oprávnených nákladov v prípade letísk s priemerným ročným objemom od jedného milióna do troch miliónov cestujúcich počas dvoch finančných rokov predchádzajúcich roku, v ktorom je pomoc skutočne poskytnutá; b) 75 % oprávnených nákladov v prípade letísk s priemerným ročným objemom do jedného milióna cestujúcich počas dvoch finančných rokov predchádzajúcich roku, v ktorom je pomoc skutočne poskytnutá. 11. V prípade letísk nachádzajúcich sa vo vzdialených regiónoch sa maximálna intenzita pomoci môže zvýšiť o 20 percentuálnych bodov. 12. Odseky 2 a 4 sa nevzťahujú na letiská s priemerným ročným objemom do 150 000 cestujúcich počas dvoch finančných rokov predchádzajúcich roku, v ktorom je pomoc skutočne poskytnutá, ak sa od pomoci neočakáva, že na letisku povedie k zvýšeniu priemerného ročného objemu nad 150 000 cestujúcich. Pomoc poskytnutá takýmto letiskám musí spĺňať buď odsek 8 alebo odseky 10 a 11. ODDIEL 15 Pomoc pre prístavy Článok 56b Investičná pomoc pre námorné prístavy 1. Investičná pomoc pre námorné prístavy je zlučiteľná s vnútorným trhom v zmysle článku 107 ods. 3 zmluvy a je oslobodená od notifikačnej povinnosti podľa článku 108 ods. 3 zmluvy za predpokladu, že sú splnené podmienky stanovené v tomto článku a kapitole I. 2. Oprávnenými nákladmi sú (vrátane nákladov na plánovanie) náklady na investície: a) do výstavby, náhrady alebo modernizácie infraštruktúr námorných prístavov a b) do výstavby, náhrady alebo modernizácie prístupovej infraštruktúry v oblasti prístavu. Patrí sem aj bagrovanie v oblasti prístavu, s výnimkou udržiavacieho bagrovania. 3. Investičné náklady týkajúce sa činností, ktoré nesúvisia s dopravou, vrátane priemyselných výrobných zariadení využívaných v okolí prístavu, kancelárií alebo predajní, ani na nadstavby nie sú oprávnenými nákladmi. 4. Intenzita pomoci nesmie presiahnuť rozdiel medzi oprávnenými nákladmi a prevádzkovým ziskom investície. Prevádzkový zisk sa od oprávnených nákladov odpočíta ex ante na základe primeraných odhadov alebo prostredníctvom mechanizmu spätného vymáhania. 5. Maximálna výška pomoci na investície podľa odseku 2 písm. a) nesmie presiahnuť: a) 100 % oprávnených nákladov, ak sú oprávnené náklady do 20 mil. EUR; b) 80 % oprávnených nákladov, ak sú oprávnené náklady nad 20 mil. EUR a do 50 mil. EUR; c) 50 % oprávnených nákladov, ak sú oprávnené náklady nad 50 mil. EUR a do 100 mil. EUR; d) 50 % oprávnených nákladov, ak sú oprávnené náklady do 120 mil. EUR na námorné prístavy zahrnuté do pracovného plánu koridoru základnej siete v zmysle článku 47 nariadenia (EÚ) č. 1315/2013. Maximálna intenzita pomoci na investície podľa odseku 2 písm. b) nesmie presiahnuť 100 % oprávnených nákladov. 6. Intenzity pomoci stanovené v odseku 5 prvom pododseku písm. b), c) a d) možno zvýšiť o 10 percentuálnych bodov v prípade investícií umiestnených v podporovaných oblastiach spĺňajúcich podmienky článku 107 ods. 3 písm. a) zmluvy a o 5 percentuálnych bodov v prípade investícií umiestnených v podporovaných oblastiach spĺňajúcich podmienky článku 107 ods. 3 písm. c) zmluvy. 7. Akákoľvek investícia, na ktorú bola poskytnutá pomoc a ktorú začne realizovať ten istý príjemca v období do troch rokov od začatia prác na inej investícii, na ktorú bola poskytnutá pomoc v tom istom námornom prístave, sa považuje za súčasť jedného investičného projektu. 8. Akákoľvek koncesia alebo iné poverenie tretej strany výstavbou, modernizáciou, prevádzkou alebo prenájmom prístavnej infraštruktúry, na ktorú bola poskytnutá pomoc, sa uskutočňuje na konkurenčnom, transparentnom, nediskriminačnom a bezpodmienečnom základe. Trvanie akejkoľvek koncesie alebo iného poverenia tretej strany prenájmom alebo prevádzkou prístavnej infraštruktúry, na ktorú bola poskytnutá pomoc, nesmie presahovať čas, pri ktorom sa dá primerane očakávať, že ho daná tretia strana bude potrebovať na spätné získanie investícií vynaložených na prevádzku prác alebo služieb spolu s návratom investovaného kapitálu, pričom sa zohľadňujú investície potrebné na dosiahnutie konkrétnych zmluvných cieľov. 9. Prístavná infraštruktúra, na ktorú bola poskytnutá pomoc, sa sprístupňuje používateľom, ktorí o ňu prejavia záujem, a to za trhových podmienok na rovnakom a nediskriminačnom základe. 10. Pre pomoc, ktorá nepresahuje 5 mil. EUR, možno maximálnu výšku pomoci stanoviť na úrovni 80 % oprávnených nákladov, pričom alternatívou je metóda uvedená v odsekoch 4, 5 a 6. Článok 56c Investičná pomoc pre vnútrozemské prístavy 1. Investičná pomoc pre vnútrozemské prístavy je zlučiteľná s vnútorným trhom v zmysle článku 107 ods. 3 zmluvy a je oslobodená od notifikačnej povinnosti podľa článku 108 ods. 3 zmluvy za predpokladu, že sú splnené podmienky stanovené v tomto článku a kapitole I. 2. Oprávnenými nákladmi sú (vrátane nákladov na plánovanie) náklady na investície: a) do výstavby, náhrady alebo modernizácie infraštruktúr vnútrozemských prístavov a b) do výstavby, náhrady alebo modernizácie prístupovej infraštruktúry v oblasti prístavu. Patrí sem aj bagrovanie v oblasti prístavu, s výnimkou udržiavacieho bagrovania. 3. Investičné náklady týkajúce sa činností, ktoré nesúvisia s dopravou, vrátane priemyselných výrobných zariadení využívaných v okolí prístavu, kancelárií alebo predajní, ani na nadstavby nie sú oprávnené. 4. Výška pomoci nesmie presiahnuť rozdiel medzi oprávnenými nákladmi a prevádzkovým ziskom investície. Prevádzkový zisk sa od oprávnených nákladov odpočíta ex ante na základe primeraných odhadov alebo prostredníctvom mechanizmu spätného vymáhania. 5. Maximálna intenzita pomoci nesmie presiahnuť 100 % oprávnených nákladov. 6. Akákoľvek investícia, na ktorú bola poskytnutá pomoc a ktorú začne realizovať ten istý príjemca v období do troch rokov od začatia prác na inej investícii, na ktorú bola poskytnutá pomoc v tom istom vnútrozemskom prístave, sa považuje za súčasť jedného investičného projektu. 7. Akákoľvek koncesia alebo iné poverenie tretej strany výstavbou, modernizáciou, prevádzkou alebo prenájmom prístavnej infraštruktúry, na ktorú bola poskytnutá pomoc, sa uskutočňuje na konkurenčnom, transparentnom, nediskriminačnom a bezpodmienečnom základe. Trvanie akejkoľvek koncesie alebo iného poverenia tretej strany prenájmom alebo prevádzkou prístavnej infraštruktúry, na ktorú bola poskytnutá pomoc, nesmie presahovať čas, pri ktorom sa dá primerane očakávať, že ho daná tretia strana bude potrebovať na spätné získanie investícií vynaložených na prevádzku prác alebo služieb spolu s návratom investovaného kapitálu, pričom sa zohľadňujú investície potrebné na dosiahnutie konkrétnych zmluvných cieľov. 8. Prístavná infraštruktúra, na ktorú bola poskytnutá pomoc, sa sprístupňuje používateľom, ktorí o ňu prejavia záujem, a to za trhových podmienok na rovnakom a nediskriminačnom základe. 9. Pre pomoc, ktorá nepresahuje 2 mil. EUR, možno maximálnu výšku pomoci stanoviť na úrovni 80 % oprávnených nákladov, pričom alternatívou je metóda uvedená v odsekoch 4 a 5.“